Title: ประกาศกระทรวงมหาดไทย เรื่อง การเปิดจุดผ่านแดนถาวรสะพานข้ามแม่น้ำโก - ลก อำเภอแว้ง จังหวัดนราธิวาส

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนถาวรสะพานข้ามแม่น้ำโก - ลก อำเภอแว้ง จังหวัดนราธิวาส[๑]

ด้วยรัฐบาลแห่งราชอาณาจักรไทยกับรัฐบาลแห่งประเทศมาเลเซียได้ลงนามความตกลงว่าด้วยการก่อสร้างสะพานข้ามแม่น้ำโก
- ลก ที่บ้านบูเก๊ะตา อำเภอแว้ง จังหวัดนราธิวาส ตรงข้ามบ้านบุเก๊ะบุหงา
รัฐกลันตัน ประเทศมาเลเซีย
เพื่อเสริมสร้างความสัมพันธ์อันดีระหว่างราชอาณาจักรไทยและประเทศมาเลเซีย
และประโยชน์ในการสัญจรไปมาของประชาชนทั้งสองประเทศแล้ว
ยังมีส่วนสำคัญในการพัฒนาเศรษฐกิจในพื้นที่ชายแดน
รวมทั้งการเสริมสร้างความมั่นคงในการสกัดกั้นยาเสพติดอาวุธสงครามและสิ่งผิดกฎหมาย

อาศัยอำนาจตามความในมาตรา ๑๑ และมาตรา ๒๓
แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทยจึงประกาศเปิดจุดผ่านแดนถาวรสะพานข้ามแม่น้ำโก - ลก
ระหว่างบ้านบูเก๊ะตา อำเภอแว้ง จังหวัดนราธิวาส ตรงข้ามกับบ้านบุเก๊ะบุหงา
รัฐกลันตัน ประเทศมาเลเซีย ระหว่างเวลา ๐๕.๐๐ น. - ๑๘.๐๐ น. ของทุกวัน
และกำหนดที่ตั้งด่านตรวจคนเข้าเมืองตั้งอยู่ที่บ้านบูเก๊ะตา ตำบลโล๊ะจูด อำเภอแว้ง
จังหวัดนราธิวาส
โดยมีช่องทางอนุญาตให้บุคคลหรือพาหนะที่จะเข้ามาในหรือออกไปนอกราชอาณาจักรผ่านการตรวจของพนักงานเจ้าหน้าที่ตรวจคนเข้าเมืองตามเส้นทางคมนาคมทางบกจากพรมแดนถึงที่ตั้งด่านตรวจคนเข้าเมืองบูเก๊ะตา

ทั้งนี้ ตั้งแต่วันที่ ๑ พฤศจิกายน ๒๕๕๑
เป็นต้นไป

ประกาศ
ณ วันที่ ๑๔ ตุลาคม พ.ศ. ๒๕๕๑
พลตำรวจเอก
โกวิท  วัฒนะ
รัฐมนตรีว่าการกระทรวงมหาดไทย

วัชศักดิ์/ผู้จัดทำ
๔
พฤศจิกายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๗๑ ง/หน้า ๔/๓๐ ตุลาคม ๒๕๕๑